Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την έγκριση των χρηματοδοτικών συνεισφορών που πρέπει να καταβάλουν τα κράτη μέλη στο πλαίσιο του Ευρωπαϊκού Ταμείου Ανάπτυξης (2η δόση 2003)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η έναρξη ισχύος του δημοσιονομικού κανονισμού του 9ου ΕΤΑ, και ιδίως των άρθρων του 8, 38, 40, 133 και 135, αλλάζει σημαντικά τη διαδικασία πρόσκλησης για την καταβολή των συνεισφορών από τα κράτη μέλη για να χρηματοδοτηθούν τα διάφορα ΕΤΑ. Έτσι, το Συμβούλιο θα αποφασίζει στο εξής σχετικά με καθεμία από τις τρεις δόσεις (τέσσερις κατά το παρελθόν), κατόπιν προτάσεως της Επιτροπής. Σε ό,τι αφορά τα μέσα του 9ου ΕΤΑ τη διαχείριση των οποίων εξασφαλίζει η ΕΤΕ (Ευρωπαϊκή Τράπεζα Επενδύσεων), οι συνεισφορές καταβάλλονται απευθείας από τα κράτη μέλη στην ΕΤΕ. Οι συνεισφορές για τα άλλα μέσα εξακολουθούν να καταβάλλονται στην Επιτροπή. Το νέο χρονοδιάγραμμα καθορίζεται στο άρθρο 38 του δημοσιονομικού κανονισμού του 9ου ΕΤΑ. Σύμφωνα με το άρθρο 133, αυτή η νέα διαδικασία εφαρμόζεται επίσης στα προηγούμενα ΕΤΑ.

Η σημερινή πρόταση αφορά την τρίτη πρόσκληση του οικονομικού έτους 2003 (δεύτερη πρόσκληση σύμφωνα με τον ορισμό του δημοσιονομικού κανονισμού του 9ου ΕΤΑ). Σύμφωνα με το άρθρο 38 του εν λόγω δημοσιονομικού κανονισμού, συνοδεύει την ανακοίνωση της Επιτροπής προς το Συμβούλιο στο πλαίσιο της δημοσιονομικής διαδικασίας 2004, και παρουσιάζει δημοσιονομικές πληροφορίες για το ΕΤΑ. Αυτή η ανακοίνωση περιέχει τις πληροφορίες που θα επιτρέψουν στο Συμβούλιο να εγκρίνει τις συνεισφορές αυτής της δόσης. Σύμφωνα με το άρθρο 121 του δημοσιονομικού κανονισμού του 9ου ΕΤΑ, η ΕΤΕ ανακοίνωσε στην Επιτροπή αυτές τις προβλέψεις πληρωμών των μέσων τη διαχείριση των οποίων εξασφαλίζει η ίδια.

Σύμφωνα με το άρθρο 38 παράγραφος 2 του δημοσιονομικού κανονισμού του 9ου ΕΤΑ, το χρονοδιάγραμμα που έχει εγκριθεί γι'αυτήν τη δόση είναι το ακόλουθο: (1) πρόταση για θέση στην διάθεση του Συμβουλίου παράλληλα με την προαναφερθείσα ανακοίνωση, δηλαδή στις 15 Ιουνίου 2003. (2) το Συμβούλιο αποφασίζει γι'αυτήν τη δόση το αργότερο εντός προθεσμίας 21 ημερολογιακών ημερών μετά την υποβολής της πρότασης της Επιτροπής. (3) τα κράτη μέλη καταβάλλουν τις αιτούμενες συνεισφορές στο πλαίσιο αυτής της δόσης το αργότερο εντός 21 ημερολογιακών ημερών μετά την ημερομηνία κατά την οποία τους κοινοποιείται η απόφαση του Συμβουλίου.

Τέλος υπενθυμίζεται ότι το άρθρο 40 παράγραφος 4 του δημοσιονομικού κανονισμού του 9ου ΕΤΑ αναφέρει ότι, στην περίπτωση που οι δόσεις των αιτούμενων συνεισφορών που αναφέρονται στο παρόν άρθρο δεν έχουν καταβληθεί εντός των προθεσμιών, το εν λόγω κράτος μέλος θα οφείλει την καταβολή τόκου επί του μη καταβληθέντος ποσού, σύμφωνα με τις λεπτομέρειες που καθορίζονται στο ίδιο άρθρο.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την έγκριση των χρηματοδοτικών συνεισφορών που πρέπει να καταβάλουν τα κράτη μέλη στο πλαίσιο του Ευρωπαϊκού Ταμείου Ανάπτυξης (2η δόση 2003)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη συμφωνία εταιρικής σχέσης μεταξύ των κρατών της Αφρικής, της Καραϊβικής και του Ειρηνικού και της Ευρωπαϊκής Κοινότητας και των κρατών μελών της, που υπογράφηκε στο Κοτονού (Μπενίν) στις 23 Ιουνίου 2000 [1],

[1] ΕΕ L 317 της 15.12.2000, σ. 3.

την εσωτερική συμφωνία σχετικά με τη χρηματοδότηση και τη διαχείριση των ενισχύσεων της Κοινότητας, η οποία υπογράφηκε στις Βρυξέλλες στις 18 Σεπτεμβρίου 2000 [2], και ιδίως το άρθρο 10,

[2] ΕΕ L 317 της 15.12.2000, σ. 355.

την απόφαση του Συμβουλίου της 27ης Νοεμβρίου 2001, για τη σύνδεση των υπερπόντιων χωρών και εδαφών με την Ευρωπαϊκή Κοινότητα [3],

[3] ΕΕ L 314 της 30.11.2001, σ. 1.

τον δημοσιονομικό κανονισμό της 27ης Μαρτίου 2003, που εφαρμόζεται στο 9ο Ευρωπαϊκό Ταμείο Ανάπτυξης, εφεξής ο δημοσιονομικός κανονισμός του 9ου ΕΤΑ, και ιδίως το άρθρο 38 παράγραφος 1,

την πρόταση της Επιτροπής [4],

[4] ΕΕ C ... της ..., σ. ...

Εκτιμώντας τα ακόλουθα:

(1) Στις 28 Νοεμβρίου 2002, η Επιτροπή ανακοίνωσε στο Συμβούλιο την κατάσταση των πληρωμών που προέβλεπε για το οικονομικό έτος 2003 καθώς και το χρονοδιάγραμμα για τις προσκλήσεις προς καταβολή των συνεισφορών. Στις 29 Δεκεμβρίου, το Συμβούλιο ενέκρινε την απόφαση για τον καθορισμό για το οικονομικό έτος 2003 του χρονοδιαγράμματος των προσκλήσεων προς καταβολή των συνεισφορών από τα κράτη μέλη στο πλαίσιο του ΕΤΑ.

(2) Με βάση αυτήν την απόφαση, η Επιτροπή κάλεσε την καταβολή των συνεισφορών τον Δεκέμβριο 2002 και τον Μάρτιο 2003 ύψους αντίστοιχα 450 εκατ. ευρώ και 500 εκατ. ευρώ.

(3) Το άρθρο 38, παράγραφος 2, δεύτερο εδάφιο, του δημοσιονομικού κανονισμού του 9ου ΕΤΑ που τέθηκε σε ισχύ στις 2 Απριλίου 2003, προβλέπει ότι η Επιτροπή υποβάλει την πρόταση για τη δεύτερη δόση του τρέχοντος οικονομικού έτους μαζί με την ανακοίνωση που πρέπει να παρουσιάσει στην αρμόδια για τον προϋπολογισμό αρχή στο πλαίσιο της δημοσιονομικής διαδικασίας για τις 15 Ιουνίου.

(4) Το άρθρο 38, παράγραφος 2, δεύτερο εδάφιο, του δημοσιονομικού κανονισμού του 9ου ΕΤΑ προβλέπει ότι το Συμβούλιο αποφασίζει σχετικά με αυτήν την δόση το αργότερο εντός είκοσι μιας εργασίμων ημερών μετά την υποβολή από την Επιτροπή της προτάσεώς της, και ότι τα κράτη μέλη καταβάλλουν τις αιτούμενες συνεισφορές στο πλαίσιο αυτής της δόσης το αργότερο εντός είκοσι μιας εργασίμων ημερών μετά την ημερομηνία κατά την οποία τους κοινοποιείται η απόφαση του Συμβουλίου.

(5) Σε εφαρμογή του άρθρου 121, εδάφιο 2 του δημοσιονομικού κανονισμού του 9ου ΕΤΑ, η Ευρωπαϊκή Τράπεζα Επενδύσεων ανακοίνωσε στην Επιτροπή τις ενημερωμένες προβλέψεις των αναλήψεων υποχρεώσεων και των πληρωμών που απαιτούνται για την προαναφερόμενη ανακοίνωση.

(6) Το άρθρο 133, παράγραφος 2 και 3 του δημοσιονομικού κανονισμού του 9ου ΕΤΑ προβλέπει ότι η διαδικασία πρόσκλησης για την καταβολή των συνεισφορών που εγκρίθηκε για την διάθεση των πόρων του 9ου ΕΤΑ εφαρμόζεται επίσης και για τα προηγούμενα ΕΤΑ.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο μόνο

Οι συνεισφορές που καταβάλλουν τα κράτη μέλη στην Επιτροπή και στην Ευρωπαϊκή Τράπεζα Επενδύσεων στο πλαίσιο της δεύτερης δόσης 2003 αναφέρονται στον επισυναπτόμενο πίνακα.

Η παρούσα απόφαση απευθύνεται στα κράτη μέλη.

Βρυξέλλες, [...]

Για το Συμβούλιο

Ο Πρόεδρος

ΠΑΡΑΡΤΗΜΑ

Συνεισφορές δεύτερη δόση 2003 (σε ευρώ)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>